2.1 ปัจจัยความเสี่ยง

ปัจจัยความเสี่ยงและผลกระทบต่อการดำเนินงานในอนาคต มีดังต่อไปนี้คือ

2.1.1 ความเสี่ยงด้านการประมูลงาน

ธุรกิจก่อสร้างมีการแข่งขันกันสูง
การรับโครงการใหม่ๆมักต้องแข่งขันโดยการประมูลงานหรือใช้ประสบการณ์ของบริษัทฯ
เป็นคุณสมบัติเป็นหลักในการพิจารณา ซึ่งบริษัทฯ
เพิ่งออกจากแผนฟื้นฟูกิจการทำให้มีความเสี่ยงในด้านการประมูลงานหรือการรับดำเนินโครงการ
และอาจมีผลกระทบต่อรายได้ของบริษัทฯ อย่างไรก็ตาม บริษัทฯ
ก็ได้ใช้ความพยายามและความสัมพันธ์ที่ดีเพื่อรับเหมาช่วงงานจากบริษัทรับเหมางานจากหน่วยงานราชการเพื่อให้บริษัทฯ
มีรายได้สม่ำเสมอ

2.1.2 ความเสี่ยงด้านเงินทุนหมุนเวียน

การเข้าประมูลงานก่อสร้างโดยทั่วไป บริษัทฯ
จัดหาหนังสือค้ำประกันเพื่อประกันการดำเนินงานของบริษัทฯ
ตามสัญญาก่อสร้างและเมื่อได้รับงานแล้วตามปกติบริษัทฯ
ก็จะต้องมีเงินทุนหมุนเวียนเพื่อใช้ดำเนินงานโครงการนั้นตามสัญญานั้นก่อนเรียกเก็บเงินเป็นงวดๆ
ทำให้บริษัทฯ
จำเป็นต้องมีเงินทุนหมุนเวียนอย่างเพียงพอเพื่อใช้ประมูลงานและดำเนินกิจงานก่อสร้างที่ได้รับมา
บริษัทฯ จึงมีความเสี่ยงในกรณีที่เงินทุนหมุนเวียนไม่เพียงพอซึ่งจะทำให้บริษัทฯ
ไม่สามารถประมูลงานได้หรือทำให้ต้องกู้ยืมเงินในอัตราดอกเบี้ยที่สูง อย่างไรก็ตาม บริษัทฯ
ได้ติดต่อสถาบันการเงินหลายแห่งไว้ล่วงหน้าเพื่อเตรียมความพร้อมสำหรับการประมูลงานและใช้เป็นเงินทุนหมุนเวียนในกิจการ
อนึ่ง ปัจจุบันบริษัทฯ
มีสัดส่วนหนี้สินต่อทุนในระดับต่ำทำให้มีขีดความสามารถเพียงพอในการกู้ยืมเงินเพื่อขยายงาน

2.1.3 ความเสี่ยงด้านคุณภาพและจำนวนพนักงาน

ความเชี่ยวชาญและความพร้อมของบุคลากรก็เป็นอีกปัจจัยที่มีความสำคัญ
ต่อการดำเนินธุรกิจของธุรกิจก่อสร้าง เนื่องจากเป็นปัจจัยสร้างความเชื่อมั่นให้กับลูกค้า
และอาจจะทำให้บริษัทฯ มีต้นทุนการดำเนินงานสูงขึ้น อย่างไรก็ตาม บริษัทฯ
ได้พยายามฝึกฝนอบรมพนักงานให้มีความรู้ความเชี่ยวชาญและทักษะการทำงานที่ดีมีประสิทธิภาพอยู่เสมอ
นอกจากนี้ยังดูแลพนักงานทั้งในด้านค่าตอบแทนและความก้าวหน้าให้เหมาะสมเพื่อให้พนักงานอยู่กับบริษัทฯ
นานๆ และมีพนักงานใหม่ๆเข้ามาทำงานกับบริษัทฯมากขึ้น

2.1.4 ความเสี่ยงด้านการฟ้องร้องให้รับผิดชดใช้

การก่อสร้างโครงการต่างๆหากเกิดความผิดพลาดจากการดำเนินงานหรือระบบใดๆ
อาจส่งผลให้บุคคลภายนอกได้รับความเสียหาย บริษัทฯ
จึงมีความเสี่ยงที่จะถูกเรียกร้องค่าเสียหายจากบุคคลภายนอกที่ได้รับความเสียหาย อย่างไรก็ตาม
บริษัทฯ
ได้ทำประกันภัยเพื่อลดความเสี่ยงไว้แต่การเอาประกันอาจไม่คุ้มครองทั้งหมดหรือเงินเอาประกันอาจไม่เพียงพอต่อความเสียหายนั้น
ซึ่งทำให้บริษัทฯ อาจต้องชำระค่าเสียหายเพิ่มเติมได้ อย่างไรก็ตามบริษัทฯ
ได้ให้ความสำคัญกับการดูแลการก่อสร้างมิให้เกิดอุบัติเหตุใดๆตามแนวทางป้องกันของบริษัทฯ
อย่างใกล้ชิด

2.1.5 ความเสี่ยงด้านผลการดำเนินงาน

บริษัทฯ ได้รับรายได้ส่วนใหญ่จากงานโครงการ ซึ่งตามปกติจะมีมูลค่าสูงแต่มีงานไม่บ่อยนัก บริษัทฯ
จึงมีความเสี่ยงจากการรับรู้รายได้จากงานโครงการที่ไม่สามารถคาดการณ์ได้ว่า บริษัทฯ
จะได้รับงานใหม่เมื่อใดขึ้นอยู่กับสภาวะตลาด แหล่งเงินทุน และความพร้อมของบริษัทฯ
ซึ่งทำให้บริษัทฯ มีความเสี่ยงในด้านการรับรู้ผลการดำเนินงาน กระแสเงินสด จากงานโครงการ
อย่างไรก็ตามบริษัทฯ ได้พยายามรับงานหลายด้านทั้งงานให้บริการอุตสาหกรรม งานก่อสร้าง
งานระบบโทรคมนาคม งานตัวแทนจำหน่ายและงานจัดหาอุปกรณ์และวัตถุดิบ ซึ่งทำให้บริษัทฯ
ได้รับรายได้หลายๆทางอันเป็นการลดความเสี่ยงดังกล่าว

  2.1.6 ความเสี่ยงในด้านการจ่ายเงินปันผล

ณ สิ้นปี 2549 บริษัทฯ ยังคงมีผลขาดทุนสะสม จำนวน 61.55 ล้านบาท
ทำให้บริษัทฯยังไม่สามารถจ่ายเงินปันผล ให้กับผู้ถือหุ้นได้ตามกฎหมาย
และทำให้ผู้ถือหุ้นมีความเสี่ยงที่จะไม่ได้รับเงินปันผลตามนโยบายการจ่ายเงินปันผลที่กำหนดไว้